Toe ek in die jare sestig op die Vrystaatse platteland grootgeword het, het ek die Swart Gevaar met my oggendpap ingekry.
Dit het gewerk. Vir die drie dekades daarna het die oorweldigende meerderheid wit Suid-Afrikaners vir ’n ideologie gestem wat wit mense boaan die piramide gehou het.
Dit was lekker om in die Verwoerd-jare ’n Afrikaner te wees, en dit was voordelig om jou Afrikanerskap soos ’n skoolwapen op jou baadjie te dra.
Al wat jy moes doen, is om harder as die volgende ou die edelheid van die Afrikanervolk te besing en skerper teen die gevaarlike swart hordes te waarsku.